เศรษฐกิจแย่แบบนี้ เก็บเงินลงทุนอะไรดี? - FINNOMENA
ระยะหลังมานี้ ไปไหนมาไหนพูดคุยกับใครก็บอกเป็นเสียงเดียวกันว่าเศรษฐกิจมันแย่ อย่างไรก็ตามแม้เศรษฐกิจจะอยู่ในช่วงขาลง โอกาสการลงทุนยังมีเสมอครับ เราตามไปดูกันว่าอะไรน่าสนใจในช่วงเศรษฐกิจแบบนี้
6 พ.ย. 2563

ระยะหลังมานี้ ไปไหนมาไหนพูดคุยกับใครก็บอกเป็นเสียงเดียวกันว่าเศรษฐกิจมันแย่ พอมาเปิดตัวเลขเศรษฐกิจแบบเป็นทางการก็ชะลอตัว ที่เรา ๆ ท่าน ๆ พอจะรู้จักกันดีก็มีตัวเลข GDP ตัวเลขการส่งออก
รูปที่ 1 ลักษณะและการเคลื่อนไหวของตลาดการเงินในแต่ละช่วงวัฏจักรเศรษฐกิจ
Source : http://www.retailinvestor.org/risk.html as of 8/10/2019
แต่ก่อนอื่นเราต้องทำความเข้าใจก่อนว่าเศรษฐกิจเมื่อมีขึ้นก็มีลง เมื่อลงแล้วก็มีขึ้นเป็น ‘วัฏจักร’ แล้วเศรษฐกิจของประเทศเรานั้นอยู่ชะลอตัวจริงหรือไม่ ต้องยอมรับว่าจริงครับ ส่วนอยู่ในช่วงไหนของขาลง ขออ้างอิงจากรูปที่ 1 แล้วพบว่าเศรษฐกิจเราเข้าสู่ช่วงชะลอตัวมาพักหนึ่งแล้ว แต่ยังไม่ลงถึงขีดสุด
รูปที่ 2 ลักษณะเศรษฐกิจของประเทศสำคัญทั่วโลก ณ ปัจจุบัน
Source : Fidelity
แล้วประเทศเราเป็นประเทศเดียวที่แย่จริงหรือ ต้องตอบว่าไม่ครับ จากข้อมูลของ Fidelity ในรูปที่ 2 ก็พบว่าประเทศทั่วโลกเข้าสู่ขาลงทั้งหมด อย่างไรก็ตามแม้เศรษฐกิจจะอยู่ในช่วงขาลง โอกาสการลงทุนยังมีเสมอครับ เราตามไปดูกันว่าอะไรน่าสนใจในช่วงเศรษฐกิจแบบนี้
รูปที่ 3 ผลตอบแทนของสินทรัพย์ในแต่ละช่วงวัฏจักรเศรษฐกิจ
Source : https://www.trustnet.com/news/823674/is-high-yield-the-right-place-to-be-invested-now as of 8/10/2019
จากข้อมูลของ Schroders ในรูปที่ 3 จะเห็นว่าไม่มีสินทรัพย์อะไรโดดเด่นในทุกสภาวะ ดังนั้นสิ่งแรกที่จะแนะนำ คือ การจัดพอร์ตการลงทุน โดย ณ ปัจจุบัน เศรษฐกิจทั้งบ้านเราและทั่วโลกอยู่ในช่วง Slowdown ที่อัตราผลตอบแทนจากหุ้นจะเริ่มลดลง (แท่งสีน้ำเงิน) ส่วนสินทรัพย์ที่เริ่มโดดเด่นขึ้นมาแทนที่จะเป็นตราสารหนี้ ทั้งพันธบัตร (แท่งสีเขียว) หุ้นกู้เอกชนทั้งเกรดลงทุนและเกรดเก็งกำไร (แท่งสีเหลือง, แท่งสีม่วง)
รูปที่ 4 ผลตอบแทนของตราสารหนี้เกรดเก็งกำไร (High-yield) และตราสารหนี้เกรดลงทุน (Investment-grade) ในแต่ละช่วงวัฏจักรเศรษฐกิจ
Source : https://www.fidelity.com/viewpoints/investing-ideas/business-cycle-investing as of 8/10/2019
ซึ่งจากรูปที่ 4 ค่อนข้างสอดคล้องกัน นั่นคือ ช่วงที่เศรษฐกิจเริ่มชะลอตัว ตราสารหนี้เริ่มโดดเด่น แต่เมื่อเวลาผ่านไปจนถึงช่วงหดตัวก็ควรหลีกเลี่ยงการลงทุนในตราสารหนี้เกรดเก็งกำไร (High-yield) และเพิ่มสัดส่วนการลงทุนในตราสารหนี้เกรดลงทุน (Investment-grade) เพราะช่วงเศรษฐกิจไม่ดี บริษัทที่งบไม่ดี รายได้ผันผวน ย่อมมีความเสี่ยงมากกว่า นักลงทุนจึงไม่นิยมลงทุนในตราสารหนี้เกรดเก็งกำไร (High-yield) และหันมาลงทุนในตราสารหนี้เกรดลงทุน (Investment-grade) หรือลงทุนในพันธบัตรรัฐบาลที่มีความเสี่ยงต่ำกว่า
จากข้อมูลข้างต้นบ่งบอกว่าในพอร์ตการลงทุนควรมีสัดส่วนลงทุนในตราสารหนี้มากกว่าหุ้น และเน้นไปยังตราสารหนี้เกรดลงทุน (Investment-grade) เพื่อหลีกเลี่ยงความเสี่ยงและความผันผวน
รูปที่ 5 ผลตอบแทนของอุตสาหกรรมในตลาดหุ้นในแต่ละช่วงวัฏจักรเศรษฐกิจ
Source : https://www.fidelity.com/viewpoints/investing-ideas/business-cycle-investing as of 11/10/2019
ในส่วนของหุ้นที่มีติดพอร์ตการลงทุนก็ใช่ว่าหุ้นทุกอุตสาหกรรมจะโดดเด่นตลอดเวลา เมื่ออยู่ในช่วงต้นขาลง (Late cycle) หุ้นที่มีรายได้ไม่ผันผวน และหากอัตราการปันผลคงที่ด้วยแล้วยิ่งเป็นที่สนใจจากตลาด อาทิเช่น สาธารณูปโภคและโครงสร้างพื้นฐาน (Utilities) สินค้าจำเป็น (Consumer Staples) เพราะไม่ว่าเศรษฐกิจจะเป็นยังไง สินค้ากลุ่มนี้ผู้คนยังต้องใช้กันทุกวัน ดังนั้นผลประกอบการจึงไม่ผันผวนตามภาวะเศรษฐกิจ
จะเห็นว่าในทุกสภาวะเศรษฐกิจจะมีสินทรัพย์ที่มีแนวโน้มสร้างผลตอบแทนเป็นบวกและติดลบ ดังนั้นนักลงทุนทุกท่านควรจัดพอร์ตการลงทุนพร้อมรับทุกสถานการณ์ด้วยการกระจายในหลายสินทรัพย์ ซึ่งควรปรับเปลี่ยนไปสัดส่วนการลงทุนในสินทรัพย์ต่างๆ ให้เป็นไปตามภาวะเศรษฐกิจ ซึ่งเป็นไปตามข้อมูลที่เราได้ศึกษาไปด้วยกันในบทความนี้ครับ
CrisisMan
ติดตาม CrisisMan ได้ที่เพจ https://www.facebook.com/MrCrisisman/
ใครสนใจอยากลงทุนแบบจัดพอร์ต สามารถสร้างแผนลงทุนในกองทุนรวมด้วยแอป LINE ได้ง่ายๆ ผ่านมือถือ คลิกเลย!
https://www.finnomena.com/line/intro
แท็ก:
Advance
Article
Short Content
ไอเดียสร้างเงินล้าน
แชร์บทความ:
ผู้เขียน
CrisisMan
ไม่ได้เรียนการเงิน แต่มีความเชื่อว่าเรื่องของการเงินต้องใช้เวลา และการจัดพอร์ต ทำให้เริ่มศึกษาและลงทุนด้วยตัวเองตั้งแต่เริ่มทำงาน